钦定古今图书集成/明伦汇编/官常典/第603卷 > 陈𠊨
## 钦定古今图书集成/明伦汇编/官常典/第603卷 > 陈𠊨

按《苏州府志》：“𠊨字汝翼，镒从子。弱冠从游京师，景泰
辛未，第进士，除南京河南道御史，理盐䇲。早有贤称，
擢四川佥事。天顺时，叙南九箐山都长土獠，聚众数
万，出没长宁，肆掠猖獗。𠊨甫至，即提兵往视形势，曰：
‘贼怙众凭势，未可以孤军克也’。乃请济师，命都督同
知许贵统卒五万讨之。𠊨遂前驱入，破其寨门十馀，
两月不解甲。建议敕吏治修战备，蒐乘补伍，更设关
堡，以规久远。更请免边邑民兵松潘之戍，以戍长宁
戎伍；罢建昌盐井之馈及诸庸调，使得专征伐，为经
长之计。”事下所司，不尽行。壬午，夹江花溪之盗乘间
又起，而汉州、德阳在在扰动。巡抚陈泰以𠊨为能，檄
之行，至即讨平之。功未报，而叙南犹弗靖，诏下切责，
巡抚汪浩复强僎往，会贵帅议。军士还，舟覆溺于叙
南江中，朝野痛悼。